Losnegård vokste opp i en musikalsk familie. Hans far er gospeldirigent og Peder ble tidlig påvirket av gospel og vestkystpop. Han deltok i MGP jr. i 2005, under navnet «Lil’ P». Dette artistnavnet var opprinnelsen til navnet «LidoLido», da han på en reise til Kenya samme året møtte barn i Mathareslummen som ikke klarte å uttale «Lil’», men kalte ham «Lido». De neste fem årene gav LidoLido ut fem gratis mixtaper på nettet: trilogien «Play-Loud Music», «The Fresh Breath» og «The Good Guy Mixtape». Han ga også ut sin første singel «Go’n Be Gone» på plateselskapet Fairplay Ent. Etter hans siste utgivelse opptrådte han på NRKs Lydverket og signerte en platekontrakt med Universal Music Norway. Samtidig fullførte han videregående skole på musikklinjen ved Skeisvang videregående skole i Haugesund.